‘Up Money’ tot piramideskema verklaar, beboetEen van die foto’s op Up Money se Facebook-blad. (Foto: Facebook) Die Nasionale Kredietreguleerder het die Up Money-skema wat gedurende die staat van inperking groot aftrek gekry het omdat mense kospakkies, vleis en kontant belowe is as hulle nog lede werf, ŉ administratiewe boete van R1 miljoen opgelê. Dít vir die bedryf van ŉ piramideskema. Die Nasionale Verbruikerskommissie (NVK) het die Up Money-skema na die Nasionale Kredietreguleerder verwys nadat dit ŉ ondersoek gelas het na bewerings dat dit moontlik ŉ piramideskema is. Die Verbruikersbeskermingswet beskryf ŉ piramideskema as ŉ reëling, ooreenkoms, praktyk of skema waar deelnemers vergoeding ontvang uit hul onderskeie werwing van ander mense as deelnemers, eerder as die verkoop van goedere of dienste. Die adjunkminister van handel, nywerheid en mededinging, Nomalungelo Gina, het die reguleerder se besluit verwelkom. “Hoewel Up Money sy skema as ŉ sogenaamde stokvel geadverteer het om lede tydens die pandemie te lok, het die kredietreguleerder bevestig dat dit nie ŉ stokvel is nie, maar ŉ piramideskema, aangesien sy konsep pas by die beskrywing van ŉ piramideskema soos uiteengesit in art. 43 van die Verbruikersbeskermingswet.” Volgens die adjunkminister was Up Money se sakemodel nie volhoubaar nie aangesien dit daarop staatgemaak het dat nuwe lede tot die skema toetree. (Foto: Up Money/Facebook) Thezi Mabuza, waarnemende verbruikerskommissaris, het Suid-Afrikaners daaraan herinner om nié die Verbruikersbeskermingswet te oortree in ŉ poging om ander bronne van inkomste te vind nie, omdat hulle in die proses geld verloor. “Piramideskemas is verbode in Suid-Afrika. Piramideskemas brei daagliks uit, veral op sosialemediaplatforms, en verbruikers verloor hul swaarverdiende geld. “Ons wil aan verbruikers herhaal dat alle betrokkenes, die direkteure, die promotors wat die skema op sosiale media en ander platforms geadverteer het en gewerf is, asook almal wat by Up Money aangesluit het, die wet oortree het.” Die Up Money-skema het nou 20 werksdae om die boete te betaal. Maroela Media het vroeër berig dié skema, wat op WhatsApp aangedryf is, het van verbruikers vereis om R180 te betaal om aan te sluit. Diegene wat dan vyf of meer lede gewerf het, het gekwalifiseer vir kruideniersware. Die skema is bemark as ŉ stokvel, ŉ tradisionele Suid-Afrikaanse gemeenskapsgegronde spaarskema, en die promotors het die piramideskema as ŉ stokvel vermom. Buiten die piramideskema het Up Money ook ŉ vermenigvuldigingskema bedryf en beloftes gemaak aan deelnemers, verbruikers en beleggers in die skema dat hulle ŉ rentekoers van 20% bo die repokoers van die Reserwebank sal verdien.